|  |  |
| --- | --- |
| בבית משפט השלום ברמלה | ת"פ ... |

|  |  |  |  |
| --- | --- | --- | --- |
| ה מ א ש י מ ה : |  | מ ד י נ ת י ש ר א ל  באמצעות פרקליטות מחוז תל-אביב (מיסוי וכלכלה)  בית קרדן, דרך מנחם בגין 154, תל-אביב 6492107  טלפון: 073-3924600, פקס': 03-5163093 |  |
| – נ ג ד – | | | |
| ה נ א ש ם: |  | **גיל שולדנפריי**  יליד שנת 1959, ת.ז. ...  רח' ... מכבים |  |

כתב אישום

## מבוא

1. בין השנים 2005-2017 (להלן: "**התקופה הרלוונטית לכתב האישום**") הנאשם היה מהנדס אזרחי, בעל וותק וניסיון רבים בתחומי התשתיות והבנייה.
2. בתקופה הרלוונטית לכתב האישום, **גבי מגנזי** (להלן: ""**מגנזי**") היה איש עסקים אשר שלט במספר תאגידים שפעלו בעיקר בתחומי הנדל"ן, התשתיות והבנייה בישראל (להלן: "**קבוצת מגנזי**").
3. בתקופה הרלוונטית לכתב האישום, חברת **מגנזי תשתיות בע"מ** (להלן: "**מגנזי תשתיות**") הייתה תאגיד שהשתייך לקבוצת מגנזי.
4. מבוא זה מהווה חלק בלתי נפרד מכתב האישום.

אישום 1 (מרמה כלפי רשם הקבלנים)

* 1. חלק כללי:

1. פנקס הקבלנים לעבודות הנדסה בנאיות (להלן: "**פנקס הקבלנים**") הינו מרשם המתנהל ע"י רשם הקבלנים במשרד הבינוי והשיכון (להלן: "**רשם הקבלנים**"), מכוחו של סעיף 3 לחוק רישום קבלנים לעבודות הנדסה בנאיות, תשכ"ט-1969 (להלן: "**חוק רישום קבלנים**").
2. על פי תקנות רישום קבלנים לעבודות הנדסה בנאיות (קביעת ענפים וחלוקת ענפים לענפי משנה), תשנ"ג-1993, קבלנים הנרשמים בפנקס הקבלנים מחולקים לענפים ראשיים וענפי משנה, בהתאם לסוגי העבודות הבנאיות בהם הם עוסקים. בתקופה הרלוונטית לכתב האישום, פנקס הקבלנים כלל את הענפים הראשיים הבאים: 100 (בנייה); 200 (כבישים, תשתיות ופיתוח; להלן: "**תשתיות**"); 300 (גשרים); 400 (ביוב, ניקוז ומים; להלן: "**ביוב**"); 500 (משאבות, טורבינות ותחנות שאיבה; להלן: "**משאבות**"); 600 (נמלים); 700 (ממגורות, מגדלי מים וארובות).
3. קבלן הנרשם כדין בפנקס הקבלנים (להלן: "**קבלן רשום**") מקבל רישיון מאת רשם הקבלנים, בו מצוין הענף בו הוא רשאי לעסוק (להלן: "**רישיון קבלן**").
4. על פי סעיפים 4(א)(1) ו-4(א)(5) לחוק רישום קבלנים, תאגיד המבקש להירשם בפנקס הקבלנים צריך להראות כי לפחות שניים ממנהליו הם מהנדסים בעלי ניסיון של שנתיים לפחות בביצוע עבודות הנדסה בנאיות (להלן: "**כישורים נדרשים**"). כאשר מדובר בתאגיד שמניותיו מוחזקות בידי בעל מניות יחיד, ובעל מניות זה הוא גם מנהל פעיל בחברה וגם מהנדס בעל כישורים נדרשים, תקנות רישום קבלנים לעבודות הנדסה בנאיות (סוג תאגיד), תשמ"ד-1984 מאפשרות להסתפק באותו בעל מניות כבסיס יחיד לרישום התאגיד בפנקס הקבלנים.
5. תקנות רישום קבלנים לעבודות הנדסה בנאיות (סיווג קבלנים רשומים), תשמ"ח-1988 (להלן: "**תקנות הסיווג**") קובעות את ההיקף הכספי המרבי של העבודות אותן קבלן רשום רשאי לבצע בכל ענף (להלן: "**סיווג**" או "**סיווג קבלני**"), כאשר קבלן המסווג לסוג 1 רשאי לבצע עבודות בהיקף הנמוך ביותר, ואילו קבלן המסווג לסוג 5 רשאי לבצע עבודות בהיקף בלתי מוגבל. הסיווג הקבלני מופיע ברישיון הקבלן, לצד הענף הרלוונטי.
6. על פי תקנה 5(א)(3) לתקנות הסיווג, על קבלן רשום המעוניין להעלות את סיווגו מעל לסוג 2 להגיש תצהיר, לפיו הוא מקבל שירותים הנדסיים ממהנדס בעל כישורים נדרשים (להלן: "**תצהיר קבלת שירותים**"). קבלת שירותי המהנדס כנ"ל מהווה בסיס לסיווג הקבלן בכל ענף בו הוא רשום, ועליו מוטל הנטל לפקח באופן צמוד ומתמיד על כל עבודותיו של הקבלן ולשאת באחריות לביצוען (להלן: "**מהנדס לסיווג**").
7. חובת הרישום בפנקס הקבלנים וביצוע עבודות בהתאם לסיווג בכל ענף וענף נועדה להבטיח כי קבלנים בלתי ראויים לא יבצעו עבודות הנדסה בנאיות, ולא יסכנו בכך את שלום העוסקים במלאכת הבנייה והציבור הרחב בכללותו.
8. היות ולתאגידים השונים בקבוצת מגנזי לא הייתה כשירות להתמודד ולזכות במכרזים של רשויות מקומיות ותאגידים עירוניים לביצוע עבודות הנדסה בנאיות (להלן במבוא זה: "**המכרזים הציבוריים**"), במועד בלתי ידוע במהלך שנת 2005 סיכם מגנזי עם הנאשם להשיג במרמה את הכשירות הנדרשת, וזאת ע"י רישומו של הנאשם באופן פיקטיבי ולמראית עין בלבד כבעלים באחד מתאגידי קבוצת מגנזי, והצגתו כלפי רשם הקבלנים כמנהל באותו תאגיד וכמהנדס המפקח על ביצוע עבודותיו (להלן: "**התכנית העבריינית**").
9. כפי שיפורט להלן, הנאשם ומגנזי הוציאו את התכנית העבריינית מן הכוח אל הפועל, בכך שהנאשם נרשם והוצג במרמה בפני רשם הקבלנים כבעל מניות, כמנהל וכמהנדס של מגנזי תשתיות, אשר הצטרפה לקבוצת מגנזי זמן קצר קודם לגיבוש התכנית העבריינית.
10. בעקבות הצגתו של הנאשם בפני רשם הקבלנים כנושא משרה במגנזי תשתיות, קיבלו מגנזי והנאשם במרמה את הכשירות להתמודד במכרזים ציבוריים.
11. החלק הכללי מהווה חלק בלתי נפרד מאישום זה.
    1. העובדות:
12. במועד בלתי ידוע למאשימה ולכל המאוחר ביום 02.06.2005, רכש מגנזי את מגנזי תשתיות (ובשמה הקודם עד ליום 24.09.2008: "**חברת קדר משה עב' עפר ופיתוח בע"מ**"), שהייתה במועד הרכישה חברה קבלנית רשומה בפנקס הקבלנים, המסווגת לסוג 3 בענף הבנייה; לסוג 4 בענף התשתיות; לסוג 3 בענף הגשרים; לסוג 4 בענף הביוב; ולסוג 4 בענף הנמלים.
13. עד לרכישתה ע"י מגנזי, רישומה וסיווגיה של מגנזי תשתיות בפנקס הקבלנים ניתנו על בסיס בעליה הקודמים, אשר שימש כמנהל פעיל בה וכמהנדס לסיווג שלה.
14. במועד בלתי ידוע למאשימה בסמוך לאחר רכישתה של מגנזי תשתיות, סיכם מגנזי עם הנאשם כי הנאשם יירשם במרשם החברות ואצל רשם הקבלנים כבעל מניות, כמנהל פעיל וכמהנדס לסיווג של מגנזי תשתיות, וזאת על מנת להשתמש בהיותו של הנאשם מהנדס אזרחי בעל וותק וניסיון רבים כבסיס להמשך רישומה של מגנזי תשתיות בפנקס הקבלנים, ולשמר את סיווגיה הקבלניים הגבוהים.
15. על פי הסיכום בין מגנזי לנאשם, רישומו של הנאשם כבעל מניות, כמנהל פעיל וכמהנדס לסיווג של מגנזי תשתיות היה פיקטיבי ולמראית עין בלבד.
16. ביום 19.07.2005, נרשם הנאשם במרשם החברות כמנהל פעיל במגנזי תשתיות.
17. במועד בלתי ידוע למאשימה ולכל המאוחר ביום 20.09.2005, נרשם הנאשם במרשם החברות כאחד מבעלי מניותיה של מגנזי תשתיות.
18. במועד בלתי ידוע למאשימה ולכל המאוחר ביום 06.11.2006, נרשם הנאשם במרשם החברות כבעל מניות יחיד במגנזי תשתיות. רישום זה עמד בעינו החל ממועד זה ולפחות עד ליום 21.12.2015 (להלן: "**התקופה הרלוונטית לאישום הראשון**").
19. בהתאם לסיכום בין מגנזי לנאשם, בכל התקופה הרלוונטית לאישום הראשון לא מילא הנאשם כל תפקיד הנדסי במגנזי תשתיות, לא ניהל אותה, לא היה מעורב כלל בפעילותה העסקית או המקצועית, ולא פיקח או נשא באחריות כלשהי לעבודות אותן היא ביצעה.
20. ביום 25.09.2005 הגיש מגנזי בקשה לרשם הקבלנים להמשך רישומה של מגנזי תשתיות בפנקס הקבלנים על בסיס כישוריו של הנאשם. לבקשה צורף תצהיר החתום על ידי הנאשם, בו הנאשם התחייב לשאת באחריות לכל עבודות ההנדסה הבנאיות של מגנזי תשתיות, ובכלל זה לדאוג לפיקוח צמוד ומתמיד על עבודות אלה, וכן תצהיר קבלת שירותים החתום על ידי הנאשם, לפיו הנאשם מספק בדרך קבע שירותים הנדסיים למגנזי תשתיות בכל העבודות המבוצעות על-ידה.
21. ביום 11.03.2008 אישר רשם הקבלנים את המשך רישומה וסיווגה של מגנזי תשתיות בפנקס הקבלנים.
22. ביום 13.01.2009 הגיש מגנזי בקשה לרשם הקבלנים להעלאת הסיווג של מגנזי תשתיות בענף התשתיות מ-4 ל-5. לבקשת מגנזי צורף תצהיר קבלת שירותים החתום על ידי הנאשם, לפיו הנאשם מספק בדרך קבע שירותים הנדסיים למגנזי תשתיות בכל העבודות המבוצעות על-ידה.
23. ביום 06.04.2009 קיבל רשם הקבלנים את בקשתו של מגנזי, והעלה את הסיווג בהתאם.
24. ביום 10.02.2011 הגיש מגנזי תצהיר לרשם הקבלנים, לפיו הנאשם הוא אחד הגורמים המנהלים בפועל את מגנזי תשתיות, וחבר בצוות הטכני-הנדסי שלה.
25. ביום 10.02.2013 הגיש מגנזי בקשה לרשם הקבלנים להעלות את הסיווג של מגנזי תשתיות בענף הביוב מ-4 ל-5. לבקשת מגנזי צורף תצהיר קבלת שירותים החתום על-ידי מגנזי והנאשם, לפיו הנאשם מספק בדרך קבע שירותים הנדסיים למגנזי תשתיות בכל העבודות המבוצעות על-ידה.
26. ביום 28.02.2013 קיבל רשם הקבלנים את בקשתו של מגנזי, והעלה את הסיווג בהתאם.
27. ביום 03.02.2014 הגיש מגנזי בקשה לרשם הקבלנים להעלות את הסיווג של מגנזי תשתיות בענף הבנייה מ-3 ל-4. לבקשת מגנזי צורף תצהיר קבלת שירותים החתום על-ידי מגנזי והנאשם, לפיו הנאשם מספק בדרך קבע שירותים הנדסיים למגנזי תשתיות בכל העבודות המבוצעות על-ידה.
28. ביום 01.03.2014 קיבל רשם הקבלנים את בקשתו של מגנזי, והעלה את הסיווג בהתאם.
29. התצהירים המצוינים לעיל היו כוזבים (להלן: "**התצהירים הכוזבים**"), והם הוגשו ע"י מגנזי והנאשם כמתואר לעיל ביודעם כי הם כוזבים, ובכוונה לקבל באמצעותם את הרישום בפנקס הקבלנים ואת הסיווגים הקבלניים.
30. ההחלטות בעניין הרישום והסיווגים ניתנו ע"י רשם הקבלנים על בסיס התצהירים הכוזבים.
31. במעשיו המתוארים לעיל, קיבל הנאשם במרמה בנסיבות מחמירות, יחד עם מגנזי ומגנזי תשתיות, את הנחת דעתו של רשם הקבלנים כי מגנזי תשתיות עמדה בתנאים להמשך רישומה וסיווגה בפנקס הקבלנים לאחר רכישתה ע"י מגנזי, וכן את הרישום של מגנזי תשתיות בפנקס הקבלנים ואת רישיון הקבלן שלה.
32. במעשיו המתוארים לעיל, קיבל הנאשם במרמה בנסיבות מחמירות, יחד עם מגנזי ומגנזי תשתיות, את הנחת דעתו של רשם הקבלנים כי מגנזי תשתיות עומדת בתנאים להעלאת הסיווג, וכן את העלאות הסיווג של מגנזי תשתיות אשר פורטו לעיל.
33. במעשיו המתוארים לעיל, רשם הנאשם, יחד עם מגנזי ומגנזי תשתיות, פרט כוזב במסמכיה של מגנזי תשתיות, בכוונה לרמות.
34. הנסיבות המחמירות את המרמה הן תחכומה, היקפה והיותה כרוכה בעבירות אחרות.
    1. הוראות החיקוק לפיהן מואשם הנאשם:

**קבלת דבר במרמה בנסיבות מחמירות** **בצוותא חדא** – ריבוי עבירות לפי סעיף 415 סיפא לחוק העונשין, תשל"ז-1977 (להלן: "**חוק העונשין**") יחד עם סעיף 29 לחוק העונשין

**רישום כוזב במסמכי תאגיד בצוותא חדא** – ריבוי עבירות לפי סעיף 423 לחוק העונשין יחד עם סעיף 29 לחוק העונשין

אישום 2 (עבירות מס)

* 1. העובדות:

1. בשנות המס 2014-2012 (להלן: "**התקופה הרלוונטית לאישום 2**"), הנאשם קיבל תשלומים חודשיים במזומן ממגנזי, בסכום שנתי מצטבר כמפורט בטבלה להלן (להלן: "**התקבולים**"):

|  |  |
| --- | --- |
| **שנת המס** | **סה"כ בש"ח** |
| 2012 | 32,400 |
| 2013 | 180,000 |
| 2014 | 120,000 |
| **סה"כ:** | **332,400** |

1. התקבולים מהווים הכנסה החייבת במס, כהגדרתה בסעיף 2(10) לפקודת מס הכנסה [נוסח חדש] (להלן: "**פקודת מס הכנסה**").
2. בתקופה הרלוונטית לאישום 2, הנאשם הגיש דיווחים שנתיים לרשות המסים על אודות הכנסותיו.
3. הנאשם קיבל את התקבולים במזומן, לא הפיק חשבוניות מס בגינם, ולא כלל את ההכנסות מהתקבולים בדיווחיו לרשות המסים, וזאת במזיד ובכוונה להתחמק ממס.
4. במעשיו המתוארים לעיל, הנאשם השמיט הכנסה מדו"ח על פי פקודת מס הכנסה, במזיד ובכוונה להתחמק ממס.
5. במעשיו המתוארים לעיל, הנאשם השתמש במרמה, ערמה ותחבולה, במזיד ובכוונה להתחמק ממס.
   1. הוראות החיקוק לפיהן מואשם הנאשם:

**השמטת הכנסה מדו"ח, במזיד ובכוונה להתחמק ממס –** עבירה לפי סעיף 220(1) לפקודת מס הכנסה (3 עבירות)

**שימוש במרמה, ערמה ותחבולה במזיד ובכוונה להתחמק ממס** – עבירה לפי סעיף 220(5) לפקודה (3 עבירות)

עדי התביעה

...

הודעה לבית המשפט הנכבד

בהתאם להוראות סעיף 15א(א)(1) לחוק סדר הדין הפלילי [נוסח משולב], תשמ"ב-1982, מתכבדת המאשימה להודיע כי קיימת אפשרות שתבקש מבית המשפט הנכבד להטיל על הנאשם עונש מאסר בפועל אם יורשע.

הודעה לנאשם

נאשם יכול לבקש שימונה לו סנגור ציבורי אם מתקיים בו אחד התנאים לזכאות נאשם לייצוג המנויים בסעיף 18(א) לחוק הסניגוריה הציבורית, תשנ"ו–1995.

נאשם יכול לעיין ולהעתיק את חומר החקירה במשרדי פרקליטות מחוז תל אביב (מיסוי וכלכלה), בתיאום טלפוני מראש עם המזכירה הראשית, הגב' מירב סעדיה, בטל' 073-3924604, או להזמין את צילום חומר החקירה ישירות מזכיינית הצילום, חברת צילומעתיק, פקס': 03-5163093.

|  |
| --- |
| אורי פרייסמן, עו"ד |
| סגן בכיר בפרקליטות מחוז תל-אביב  (מיסוי וכלכלה) |

פמת"א: פ 93/17

תיק פל"א: 343046/2015 (משטרת ישראל, יאח"ה)

תיק חקר: 1700500410 (רשות המסים, פ"ש חקירות מרכז)